พระราชกฤษฎีกาเปลี่ยนแปลงเขตเทศบาลเมืองนนทบุรี จังหวัดนนทบุรี พ.ศ. 2531
พระราชกฤษฎีกา
เปลี่ยนแปลงเขตเทศบาลเมืองนนทบุรี
จังหวัดนนทบุรี
พ.ศ. ๒๕๓๑
 

ภูมิพลอดุลยเดช
ป.ร.
ให้ไว้ ณ
วันที่ ๘ มิถุนายน พ.ศ. ๒๕๓๑
เป็นปีที่ ๔๓
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรเปลี่ยนแปลงเขตเทศบาลเมืองนนทบุรี จังหวัดนนทบุรี
เพื่อประโยชน์ในการบริหารกิจการและการทะนุบำรุงท้องถิ่น

อาศัยอำนาจตามความในมาตรา ๑๕๙
ของรัฐธรรมนูญแห่งราชอาณาจักรไทย และมาตรา ๑๒ แห่งพระราชบัญญัติเทศบาล พ.ศ. ๒๔๙๖
ซึ่งแก้ไขเพิ่มเติมโดยพระราชบัญญัติเทศบาล (ฉบับที่ ๓) พ.ศ. ๒๔๙๙
จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้

มาตรา ๑ พระราชกฤษฎีกานี้เรียกว่า พระราชกฤษฎีกาเปลี่ยนแปลงเขตเทศบาลเมืองนนทบุรี จังหวัดนนทบุรี
พ.ศ. ๒๕๓๑

มาตรา ๒[๑]
พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓ ให้เปลี่ยนแปลงเขตเทศบาลเมืองนนทบุรี
จังหวัดนนทบุรี ซึ่งกำหนดไว้ในมาตรา ๔ แห่งพระราชกฤษฎีกาจัดตั้งเทศบาลเมืองนนทบุรี
จังหวัดนนทบุรี พุทธศักราช ๒๔๗๙ เสียใหม่ โดยให้มีเขต ดังต่อไปนี้
ด้านเหนือ ตั้งแต่หลักเขตที่ ๑ ซึ่งตั้งอยู่ตรงแนวเส้นแบ่งเขตอำเภอเมืองนนทบุรีกับอำเภอปากเกร็ด
ที่จุดซึ่งกึ่งกลางปากคลองบางตลาด บรรจบกับแม่น้ำเจ้าพระยา
จากหลักเขตที่ ๑ เป็นเส้นเลียบตามแนวเส้นแบ่งเขตอำเภอเมืองนนทบุรีกับอำเภอปากเกร็ด
ไปทางทิศตะวันออกเฉียงใต้ ผ่านทางหลวงแผ่นดินหมายเลข ๓๐๖ ต่อเขตกรุงเทพมหานครควบคุม
- รังสิต และถนนประชาชื่น ถึงหลักเขตที่ ๒ ซึ่งตั้งอยู่ริมคลองประปา ฝั่งตะวันตก
ที่จุดซึ่งแนวเส้นแบ่งเขตอำเภอเมืองนนทบุรีกับอำเภอปากเกร็ดบรรจบกับแนวเส้นแบ่งเขตจังหวัดนนทบุรีกับกรุงเทพมหานคร
ด้านตะวันออกและด้านใต้ จากหลักเขตที่ ๒ เป็นเส้นเลียบตามแนวเส้นแบ่งเขตจังหวัดนนทบุรีกับกรุงเทพมหานคร
ไปทางทิศใต้และทิศตะวันตกเฉียงใต้ ถึงหลักเขตที่ ๓ ซึ่งตั้งอยู่ปากคลองบางเขน
ฝั่งใต้ ที่จุดซึ่งปากคลองบางเขนบรรจบกับแม่น้ำเจ้าพระยา
ด้านตะวันตก จากหลักเขตที่ ๓ เป็นเส้นตรงไปทางทิศตะวันตกเฉียงใต้
ตามแนวเส้นตั้งฉากกับริมแม่น้ำเจ้าพระยา บรรจบกับกึ่งกลางแม่น้ำเจ้าพระยา เป็นเส้นเลียบตามแนวกึ่งกลางแม่น้ำเจ้าพระยา
ไปทางทิศเหนือ จนต่อกับแนวเส้นแบ่งเขตอำเภอเมืองนนทบุรีกับอำเภอปากเกร็ด
ไปทางทิศเหนือและทิศตะวันออก จนบรรจบกับหลักเขตที่ ๑
ดังปรากฏในแผนที่ท้ายพระราชกฤษฎีกานี้
ตามเส้นแนวเขตที่กล่าวไว้ในมาตรานี้ ให้มีหลักย่อยปักไว้เพื่อแสดงแนวเขตตามสมควร

มาตรา ๔ ให้รัฐมนตรีว่าการกระทรวงมหาดไทยรักษาการตามพระราชกฤษฎีกานี้


ผู้รับสนองพระบรมราชโองการ
พลเอก ป.
ติณสูลานนท์
นายกรัฐมนตรี
[เอกสารแนบท้าย]

๑.
แผนที่ท้ายพระราชกฤษฎีกาเปลี่ยนแปลงเขตเทศบาลเมืองนนทบุรี จังหวัดนนทบุรี
พ.ศ. ๒๕๓๑

(ดูข้อมูลจากภาพกฎหมาย)
หมายเหตุ :- เหตุผลในการประกาศใช้พระราชกฤษฎีกาฉบับนี้ คือ เนื่องจากท้องที่นอกเขตเทศบาลเมืองนนทบุรี
จังหวัดนนทบุรี ได้เจริญขึ้นและมีชุมชนอยู่หนาแน่น สมควรขยายเขตเทศบาลเมืองนนทบุรี
จังหวัดนนทบุรี เพื่อประโยชน์ในการบริหารกิจการและการทะนุบำรุงท้องถิ่นต่อไป จึงจำเป็นต้องตราพระราชกฤษฎีกานี้





ปิติวรรณ/จัดทำ
๗ พฤษภาคม ๒๕๖๓

อรญา/ตรวจ
๑๐ สิงหาคม ๒๕๖๓

[๑] ราชกิจจานุเบกษา
เล่ม ๑๐๕/ตอนที่ ๑๑๙/ฉบับพิเศษ หน้า ๑/๒๕ กรกฎาคม ๒๕๓๑